CELEX: C2005/271/39
Language: fi
Date: 2005-10-29 00:00:00
Title: Asia T-301/05: Kanne 2.8.2005 — Philippe Guigard v. Euroopan yhteisöjen komissio

29.10.2005   
            
            
               FI
            
            
               Euroopan unionin virallinen lehti
            
            
               C 271/19
            
         Kanne 2.8.2005 — Philippe Guigard v. Euroopan yhteisöjen komissio
   (Asia T-301/05)
   (2005/C 271/39)
   Oikeudenkäyntikieli: ranska
   Asianosaiset
   
      Kantaja(t): Philippe Guigard (Pariisi, Ranska) (edustaja(t): asianajaja S. Rodrigues, asianajaja A. Jaume)
   
      Vastaaja(t): Euroopan yhteisöjen komissio
   Kantaja vaatii/ Kantajat vaativat, että yhteisöjen ensimmäisen oikeusasteen tuomioistuin
   
               —
            
            
               toteaa, että Euroopan yhteisö on sopimussuhteen ulkopuolisessa vastuussa komission virheellisestä toiminnasta, joka liittyy siihen, että komission ja kantajan välistä työsopimusta ei sääntöjenvastaisesti uudistettu
            
         
               —
            
            
               velvoittaa vastaajan maksamaan vahingonkorvausta sekä ammatillisesta vahingosta (alustavasti 350 000 euroa) että aineettomasta vahingosta (ensimmäisen oikeusasteen tuomioistuimen perustelluksi ja kohtuulliseksi arvioima rahamäärä)
            
         
               —
            
            
               velvoittaa vastaajan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Esillä olevalla kanteella vaaditaan korvausta vahingosta, jonka kantaja väittää aiheutuneen hänelle siitä syystä, että työsopimusta, jonka hän teki vastaajan kanssa Euroopan yhteisön ja Nigerin hallituksen välisen teknisen yhteistyön yhteydessä, ei uudistettu, mikä tapahtui kantajan mukaan sääntöjenvastaisesti.
   Tältä osin muistutetaan, että kantaja, joka on EuropAidin asiantuntija, on vuodesta 1992 alkaen tehnyt useita virkamatkoja komission sopimussuhteisena työntekijänä. Hän on tehnyt komission kanssa 7.3.2002 kahdentoista kuukauden mittaisen määräaikaisen työsopimuksen, jonka mukaan hän toimi Niameyssa yleisten töiden ja liikenneasioiden ministeriössä teknisenä asiantuntijana. Virkamatka onnistui tyydyttävästi. Mainittu ministeriö teki Euroopan kehitysrahaston (EKR) kansallisen tulojen ja menojen hyväksyjän ominaisuudessaan kyseisen sopimuksen uudistamista koskevan virallisen hakemuksen.
   Kantaja vetoaa väitteidensä tueksi neljännen Lomén yleissopimuksen rikkomiseen, kun komissio ei noudattanut EKR:n kansallisen tulojen ja menojen hyväksyjän ja valtuuskunnan päällikön välistä toimivallan jakoa, koska valtuuskunnan päällikkö ei voi vastustaa sopimuksen uudistamista siltä osin kuin yleissopimuksen 313.2 artiklan k kohdan mukaan EKR:n kansallisella tulojen ja menojen hyväksyjällä on teknisen avun asiantuntijoiden työhönoton osalta yksinomainen toimivalta, ja sillä on ainoastaan velvollisuus ilmoittaa tästä työhönotosta valtuuskunnan päällikölle. Lisäksi ja joka tapauksessa komissio ei kantajan mukaan noudattanut yleissopimuksen 314 artiklassa tarkoitettua, kansallisen tulojen ja menojen hyväksyjän sopimuksen uudistamista koskevaan hakemukseen vastaamiselle asetettua kolmenkymmenen päivän ehdotonta määräaikaa.
   Kantaja vetoaa lisäksi hyvän hallinnon periaatteen, huolenpitovelvollisuutta koskevan periaatteen ja luottamuksensuojan periaatteen loukkaamiseen.